Document ID: 32008R0138

KOMISJONI MÄÄRUS (EÜ) nr 138/2008,
15. veebruar 2008,
millega lõpetatakse Hiina Rahvavabariigist pärit okuumeavineeri impordi suhtes kohaldatavate dumpinguvastaste meetmete osaline vahepealne läbivaatamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artiklit 9,
pärast konsulteerimist nõuandekomiteega,
ning arvestades järgmist:
A. MENETLUS
1. Kehtivad meetmed
(1)
Määrusega (EÜ) nr 1942/2004 (2) kehtestas nõukogu Hiina Rahvavabariigist pärit okuumeavineeri impordi suhtes lõpliku dumpinguvastase tollimaksu. Praegu kehtivad nelja äriühingu suhtes individuaalsed tollimaksumäärad vahemikus 6,5 % kuni 23,5 % ja jääktollimaksumäär on 66,7 %.
2. Läbivaatamistaotlus
(2)
3. aprillil 2006. aastal sai komisjon taotluse vastavalt algmääruse artikli 11 lõikele 3 uurida olemasolevate meetmete reguleerimisala eesmärgiga lisada toote määratlusse uusi tooteliike.
(3)
Taotluse esitas ühenduse okuumeavineeri tootjate nimel Euroopa Vineeritööstuse Föderatsioon (European Federation of the Plywood Industry - FEIC, edaspidi „taotluse esitaja”).
(4)
Taotluse esitaja väitis, et turule on ilmunud uued tooteliigid, nagu eranditult spoonilehtedest koosnev okuumeavineer, mille iga kihi paksus on kuni 6 mm ning vähemalt üks välimine kiht on bintangori, punase kanaariumi, kedondongi või muust puidust ja ei ole kaetud muust materjalist kilega. Need tooted tuleks lisada meetmete reguleerimisalasse, sest neil on samad füüsikalised ja keemilised omadused ning lõppkasutus kui praeguste meetmetega hõlmatud tootel. Vaatlusalust toodet ja uusi tooteliike tuleks seega käsitleda kui ühte toodet.
3. Algatamine
(5)
Pärast nõuandekomiteega konsulteerimist tegi komisjon kindlaks, et on olemas piisav tõendusmaterjal, mis õigustab osalise vahepealse läbivaatamise algatamist ja teatas Euroopa Liidu Teatajas avaldatud algatamisteates (3) osalise vahepealse läbivaatamise algatamisest vastavalt algmääruse artikli 11 lõikele 3, mis piirdub vaatlusaluse toote määratlusega.
B. TAOTLUSE TAGASIVÕTMINE JA MENETLUSE LÕPETAMINE
(6)
Taotluse esitaja võttis oma 5. detsembril 2007 saadetud kirjaga tagasi taotluse Hiina Rahvavabariigist pärit okuumeavineeri impordi suhtes kohaldatavate dumpinguvastaste meetmete osalise vahepealse läbivaatamise kohta.
(7)
Algmääruse artikli 9 lõike 1 kohaselt võib taotluse tagasivõtmise korral menetluse lõpetada, kui selline lõpetamine ei ole vastuolus ühenduse huvidega.
(8)
Komisjon otsustas käesoleva menetluse lõpetada, sest uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus ühenduse huvidega. Huvitatud isikuid teavitati nõuetekohaselt ja neile anti võimalus esitada märkusi. Ükski asjaosaline märkusi ei esitanud. Seega ei ole ilmnenud, et menetluse lõpetamine oleks vastuolus ühenduse huvidega.
(9)
Seepärast teeb komisjon järelduse, et Hiina Rahvavabariigist pärit okuumeavineeri importi käsitlev läbivaatamine tuleks lõpetada kehtivaid dumpinguvastaseid meetmeid muutmata,
ON VASTU VÕTNUD KÄESOLEVA MÄÄRUSE:
Ainus artikkel
Käesolevaga lõpetatakse Hiina Rahvavabariigist pärit okuumeavineeri impordi suhtes kohaldatavate dumpinguvastaste meetmete osaline vahepealne läbivaatamine.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. veebruar 2008

Labels: 18
3
4
1